**Forløb 4: Ondskab**

1. Redegør for psykologiske problemstillinger, der kommer til udtryk i bilaget. Redegør desuden kort for den psykologiske undersøgelse, rapporten bygger på.
2. Analyser bilaget, idet du inddrager din viden om psykologisk teori og metode.
3. Diskutér kort, hvilket psykologisk perspektiv, der er vigtigst ift. at kunne forklare casepersonernes (soldaternes) adfærd. Inddrag den videnskabsteoretiske trekant. Vurdér afslutningsvis validiteten og reproducerbarheden på ét af de psykologiske eksperimenter, du har anvendt i din besvarelse.

**Bilag 1: ”**Mord i flæng”, Berlingske Tidende 08.04.00

Mord i flæng
[**Berlingske Tidende | 08.04.2000 | | Sektion: 1.\_sektion Side 10 | 965 ord | Artikel-id: AY015691**](http://infomedia.skoda.emu.dk/ms3/ShowArticle.aspx?outputFormat=Full&Duid=AY015691) **Dræbermaskiner: Ny rapport lavet af russiske soldatermødre på baggrund af sårede soldaters beretninger vidner om ufattelig grusomhed i den tjetjenske krig. Af Anna Libak**
MOSKVA I en ny rapport tegner Komiteen for De Russiske Soldatermødre fra Skt. Petersborg et billede af de russiske soldaters fremfærd i Tjetjenien, der i sin brutalitet overgår, hvad man hidtil har hørt. Et billede, hvor tortur, henrettelser af civile, plyndringer, chikane og sult hører til krigens uorden. Rapporten er lavet på baggrund af interviews med sårede russiske soldater i februar og marts på den neurologiske afdeling på militær hospitalet i Skt. Petersborg og på den kirurgiske afdeling på Det militære medicinske Akademi. Rapporten indgik, da Europarådets parlamentarikere i torsdags besluttede at opfordrede til, at Rusland smides ud af rådet.

I indledningen understreger soldatermødrene, at informationerne ikke blev aftvunget soldaterne, men frivilligt fremkom under samtaler, der blev ført individuelt eller gruppevis. I afsnittet om »overgreb på civilbefolkningens rettigheder« fortæller den værnepligtige soldat Nikolaj om sin opfattelse af civilbefolkningen i den tjetjenske hovedby Grosnyj. Efter hans mening lader indbyggerne, som om de er fredelige, mens de i virkeligheden er oprørere. Han refererer sin chef for, at der er mange eksempler på, at både gamle mænd, kvinder og også børn pludselig har smidt håndgranater mod russiske soldater. Derfor har hans chef også givet ordre til, at soldaterne skal skyde med det samme, uanset hvem de har for sig og desuden sørge for, at ingen overlever i Grosnyj. Det fremgår af rapporten, at Nikolai i løbet af få dage selv har dræbt 14 mennesker, herunder en russisk kvinde der var gravid i ottende måned, og en femårig pige. Kvinden havde han mistænkt for at være snigskytte. På spørgsmålet om hun bad for sit liv, svarer han: »Jo, hun græd, faldt ned på knæ og skreg, om jeg ikke nok ville lade være med at dræbe hende. Men hvordan kan jeg lade hende leve, hvis hun en time senere tager et automatgevær og begynder at skyde?« Senere i samtalen indrømmer Nikolaj, at han ikke var sikker på, at hun var snigskytte, og at han også blev plaget af samvittighedskvaler, da han havde dræbt hende. »Jeg tænkte på hendes mave og indså, at jeg ikke bare havde dræbt én, men to mennesker, og at det ufødte barn var uskyldigt. Hun var skyldig, ikke barnet. Jeg følte anger. Det gjorde mig ked af det et par dage, men så gik det over.« Nikolajs historie er ikke et særtilfælde i rapporten. Andre soldater fortæller om vilkårlige mord på små drenge og piger, gamle mænd og kvinder; om brug af håndgranater og vakuumbomber mod civile bebyggelser; om systematiske plyndringer af huse for alt af værdi. Det fremhæves, at specialstyrkerne under indenrigsministeriet og de særlige Osobitsy-enheder fører an i plyndringerne.

I afsnittet om brud på reglerne for militært personel fortæller soldaterne historier om, hvad der kan ske med fanger, som har kæmpet på tjetjensk side. Det fremgår, at de ofte bliver henrettet efter ordre ovenfra. Andre går en mindre nådig død i møde. Den værnepligtige Andrej beretter om, hvad man gør ved kvindelige snigskytter. »I Argun-slugten blev en kvindelig snigskytte fanget, mishandlet og voldtaget et uendeligt antal gange, før de puttede en håndgranat op i hendes skede og hurtigt løb bort. Hun blev sprængt i luften«, fortæller han. »En dag så jeg dem binde en kvindelig snigskytte til en kampvogn og trække hende langs vejen, indtil hun ikke havde mere hud. I Grosnyj fangede vi to kvindelige snigskytter. Den ene begyndte at skrige, at hun hadede russere, og hun blev skudt på stedet. Den anden skreg »lad mig gå!« og så tog soldaterne hende op på femte sal i et hus og torturerede hende og bandt en granat fast til hende og løb selv ned. Hun havde skreget »lad mig gå!« og hun blev sendt i alle retninger, hun ramte ikke engang jorden.« Andrej fortæller også, at hans division en dag havde udryddet nogle oprørere, men at deres chef ikke ville tro på det, fordi de ikke kunne bevise det. Chefen bad om beviser, hvilket betød, at de skulle komme med ører, fingre eller hoveder. Ifølge Andrej er det en udbredt tradition at bringe kropsdele, og mange soldater samler ligefrem på ører som trofæer.

Sammesteds i rapporten fortæller sergenten Sergej om, hvilke grusomheder der møder soldater fra tjetjenernes side. I byen Oktjabrskij så han deformerede torsoer, der var hængt op i ribbenene og hjertet flået ud. På en af torsoerne var en note stukket ind med en daggert: »Gå hjem, eller det sker med hver eneste af jer.« Sergej tog 16 kroppe ned. Ifølge rapporten er der blandt de interviewede soldater en forbløffende entydig holdning til tjetjenere, på trods af at soldaterne kommer fra forskellige enheder, forskellige værn og fra forskellige egne af Rusland. I modsætning til den første krig 1994-1996 er begrebet »den tjetjenske race« tilsyneladende opstået som en samlende forklaringsfaktor blandt soldaterne. »Vi må hive racen op ved roden« og »Stalin havde ret, da han druknede racen i det Kaspiske Hav« og »det er aber, og vi må ødelægge racen fuldstændigt,« lød det fra de sårede soldater på hospitalerne, når de skulle give deres bud på, hvad der kunne bringe krigen til ende.

De russisk soldatermødre giver i rapporten afslutningsvis deres forklaring på, hvordan det kunne komme så vidt: »Af soldaternes vidnesbyrd i kapitlerne 2-4 fremgår det, at de ofte bliver involveret i krigsforbrydelser mod deres egen vilje, når de udfører deres militære chefers ordrer. Dedovsjtjina (de ældres mishandling af yngre soldater, red.) er vidt udbredt i den russiske hær, og det skaber en slavekarakter og blind lydighed hos den menige soldat, der ved at den eneste måde, han kan beskytte sit liv på, er ved at underordne sig sine overordnedes vilje fuldstændigt.« »Det er den allestedsnærværende angst, der - sammen med ulovligt stofmisbrug og alkoholindtag - forvandler soldaterne til villige og samvittighedsløse dræbermaskiner, der begår åbenlyse militære forbrydelser for at redde deres eget liv,« hedder det i rapporten.